Μαρία Καρυστιανού

Η Μαρία Καρυστιανού (Θεσσαλονίκη, 7 Ιανουαρίου 1973) είναι Ελληνίδα παιδίατρος και ακτιβίστρια, η οποία διετέλεσε πρόεδρος του Συλλόγου Πληγέντων Δυστυχήματος «Τέμπη 2023» από την σύσταση του το 2023 έως το 2026 και την παραίτηση της από το Δ.Σ. τον Ιανουάριο του 2026. Ο Σύλλογος ιδρύθηκε με αφορμή το σιδηροδρομικό δυστύχημα στα Τέμπη στο οποίο, μεταξύ των 57 θυμάτων του, συγκαταλεγόταν και η 19χρονη κόρη της, Μάρθη Ψαροπούλου.

Έχει δώσει πολλές ομιλίες στη Βουλή των Ελλήνων, στο Ευρωπαϊκό Κοινοβούλιο και άλλα κοινωνικά και πολιτικά σώματα, με σκοπό να ασκήσει πίεση στην κυβέρνηση Μητσοτάκη και στη διεθνή κοινότητα για την απόδοση δικαιοσύνης και τιμωρίας των υπευθύνων για το δυστύχημα και της μετέπειτα απόπειρας συγκάλυψής του. Η Καρυστιανού είναι το κεντρικό σύμβολο του κινήματος για την δικαιοσύνη για τα θύματα του δυστυχήματος, το μεγαλύτερο κοινωνικό κίνημα στην Ελλάδα της δεκαετίας του 2020. Η Καρυστιανού έχει κερδίσει τον σεβασμό μεγάλου μέρους της ελληνικής κοινωνίας, σύμφωνα με δημοσκόπηση, ενώ ο ακτιβισμός της έχει προκαλέσει αντιδράσεις σε κυβερνητικούς κύκλους.

 Βιογραφία 
Γεννήθηκε στη Θεσσαλονίκη. Σπούδασε ιατρική στο Αριστοτέλειο Πανεπιστήμιο Θεσσαλονίκης και ακολούθησε, στην Βρετανία (στο Σαουθάμπτον και στο Μάντσεστερ), η εξειδίκευσή της στην παιδιατρική, την οποία ασκεί μέχρι σήμερα. Από το 2010 διατηρεί ιατρείο και είναι εξωτερική συνεργάτρια του Ιατρικού Διαβαλκανικού Κέντρου και της Κλινικής του Αγίου Λουκά στη Θεσσαλονίκη.

Είναι μητέρα δύο παιδιών. Η 19χρονη κόρη της, Μάρθη Ψαροπούλου, έχασε τη ζωή της στο σιδηροδρομικό δυστύχημα στα Τέμπη, και αμέσως μετά ξεκίνησε έναν συνεχή αγώνα με σκοπό τη δικαίωση της κόρης της και την απόδοση δικαιοσύνης στα 57 θύματα του δυστυχήματος των Τεμπών.

Ακτιβισμός
Μαζί με άλλους συγγενείς, στις 3 Μαΐου 2023, ίδρυσε τον Σύλλογο Πληγέντων Δυστυχήματος «Τέμπη 2023», δίνοντας δεκάδες ομιλίες σε πολλά ελληνικά και ευρωπαϊκά όργανα, όπως η εξεταστική επιτροπή Βουλής των Ελλήνων για το δυστύχημα στα Τέμπη, το Ευρωπαϊκό Κοινοβούλιο και άλλα όργανα και φόρα, κερδίζοντας την εκτίμηση και τον σεβασμό μεγάλου μέρους της ελληνικής κοινωνίας και αποτελώντας το σύμβολο ενός μεγάλου κοινωνικού κινήματος με κοινά αιτήματα.

Η Μαρία Καρυστιανού στις παρεμβάσεις της κάνει λόγο για εξαφάνιση στοιχείων και συγκάλυψη, επισημαίνοντας τα σοβαρά ερωτήματα που προκύπτουν από την έκρηξη που ακολούθησε της σύγκρουσης των τρένων. Επίσης, ζητά την κατάργηση του άρθρου 86 του Συντάγματος (νόμος περί ευθύνης υπουργών), χαρακτηρίζοντάς το έκφραση της απόλυτης αδικίας και ανισότητας.  Όπως υπογραμμίζει, πρόκειται για άρθρο που κατοχυρώνει την ατιμωρησία των βουλευτών και των υπουργών, καθώς κανένα έγκλημα τους δεν μπορεί να ερευνηθεί, παρά μόνο εάν δώσει το πράσινο φως η Βουλή. Στις 7 Ιουλίου 2025, η Καρυστιανού παρέδωσε στο Ελληνικό Κοινοβούλιο περισσότερο από 1,3 εκατομμύρια διαδικτυακές υπογραφές πολιτών για την κατάργηση του άρθρου 86 του Συντάγματος και του Νόμου περί ευθύνης υπουργών, προκειμένου και τα πολιτικά πρόσωπα να δικάζονται ως απλοί πολίτες. Η πρωτοβουλία της για την συλλογή των υπογραφών ξεκίνησε έναν χρόνο μετά το δυστύχημα, μέσω της διαδικτυακής πλατφόρμας change.org.

Στοχοποίηση και απειλές για την ζωή της
Τον Σεπτέμβριο του 2024 κατήγγειλε ότι η κυβέρνηση είχε θέσει το κινητό της τηλέφωνο υπό παρακολούθηση. Τον Φεβρουάριο του 2025 είχε στοχοποιηθεί από κύκλους κοντά στη Νέα Δημοκρατία, που προέβαλαν ισχυρισμούς ότι έχει σχέσεις με την Ρωσία και ότι έχασε την επιμέλεια των παιδιών της το 2024, κάτι που δεν ισχύει, αφού η απόφαση που επισυνάφθηκε ως τεκμήριο για τον ψεύτικο ισχυρισμό αφορούσε τελικά οικογένεια στο Άργος.

Στις 16 Ιουνίου 2025 σε συνέντευξή της κατήγγειλε ότι δέχθηκε απειλές κατά της ζωής της και μελών της οικογένειάς της. Λίγες ημέρες νωρίτερα είχε ζητήσει από τα κόμματα της αντιπολίτευσης να υπερψηφίσουν την πρόταση συγγενών των θυμάτων του δυστυχήματος για την σύσταση προανακριτικής επιτροπής της Βουλής με την κατηγορία της εσχάτης προδοσίας για τον πρωθυπουργό, Κυριάκο Μητσοτάκη. Όπως δήλωσε, της ειπώθηκε ότι και μόνο η σύνδεση του ονόματος της συγκεκριμένης οικογένειας, της οικογένειας Μητσοτάκη, με το αδίκημα της εσχάτης προδοσίας, δεν μπορεί να μείνει ατιμώρητη.

 Δημιουργία πολιτικού κινήματος 
Τον Ιανουάριο του 2026, με τηλεοπτική συνέντευξή της στο Kontra Channel, ανήγγειλε την οργάνωση πολιτικού κινήματος κατά της διαφθοράς με στόχο την «παρουσία στην εκλογική διαδικασία». Η απόφασή της αυτή προκάλεσε την αντίδραση πέντε μελών του Δ.Σ. του Συλλόγου Πληγέντων Δυστυχήματος «Τέμπη 2023», τα οποία ζήτησαν την παραίτησή της, εξηγώντας τους λόγους σε ανακοίνωσή τους. 

Στις 13 Ιανουαρίου 2026 παραιτήθηκε από μέλος του Δ.Σ. και πρόεδρος του συλλόγου, θέση που κατέλαβε ο Παύλος Ασλανίδης. 

 Παραπομπές 

 Εξωτερικοί σύνδεσμοι 

Ιστότοπος Συλλόγου Πληγέντων Δυστυχήματος «Τέμπη 2023»

Κατηγορία:Έλληνες ιατροί
Κατηγορία:Έλληνες ακτιβιστές